Μπρουνό Μετσού

Ο Μπρουνό Μετσού (Bruno Metsu, γεννήθηκε στις 28 Ιανουαρίου 1954 στο Κουντεκέρκ-Βιλλάζ (Νορ) και πέθανε στην ίδια πόλη στις 15 Οκτωβρίου 2013), ήταν Γάλλος ποδοσφαιριστής και προπονητής.

 Ξεκίνησε την ενασχόληση με το ποδόσφαιρο από την ΣΚ Αζμπρουκουά, προτού αναχωρήσει ως νέος, ακόμη, για την ΡΣΚ Άντερλεχτ. Έπειτα από τρεις σεζόν παρουσίας στην ΟΣΛ Ντανκέρκ, εντάχθηκε στην ΟΣ Βαλανσιέν Ανζάν τον Ιούλιο του 1975. Ο ομάδα από το Εσκώ, είχε, μόλις, επιστρέψει στην Ντιβιζιόν 1. Ο Μπρουνό Μετσού υπέγραψε επαγγελματικό συμβόλαιο και αγωνίστηκε ως μέσος. Έγινε βασικό και σημαντικό στέλεχος της ομάδας από το 1976. Είχε, τότε, ως συμπαίκτες του παίκτες όπως οι Ντιντιέ Σις, και αργότερα Ροζέ Μιλά. Το 1979, μεταγράφηκε στην έτερη μεγάλη ομάδα του γαλλικού Βορρά, Λιλ ΟΣΚ, βάζοντας την υπογραφή του σε συμβόλαιο διάρκειας δύο ετών. Ολοκλήρωσε την επαγγελματική του καριέρα αγωνιζόμενος στην Ντιβιζιόν 2, αρχικά με τα χρώματα της ΟΖΚ Νις, και στη συνέχεια της Ρουμπαί Φουτμπόλ το 1983-1984. Συμμετείχε, στην πορεία, ενεργά στην άνοδο της ΑΣ Μπωβαί στην Ντιβιζιόν 2. Τότε, αποσύρθηκε από την ενεργό δράση, αναλαμβάνοντας τη διεύθυνση των τμημάτων υποδομής του συλλόγου από την Πικαρδία. Ανέλαβε χρέη προπονητή της πρώτης ομάδας από το 1987. Η ομάδα, υπό την τεχνική του καθοδήγηση, έφτασε ως τα ημιτελικά του Κυπέλλου Γαλλίας το 1988. Αφού εργάστηκε ως πρώτος προπονητής στην ομάδα του Μπωβαί, ο Μπρουνό Μετσού ανέλαβε χρέη προπονητή στον σύλλογο της Ντιβιζιόν 1, Λιλ. Στη συνέχεια ανέλαβε, διαδοχικά, την τεχνική ηγεσία των Βαλανσιέν, Σεντάν και Βαλάνς, προτού ξεκινήσει μια ιδιαιτέρως επιτυχημένη πορεία ως ομοσπονδιακός τεχνικός. Αρχικά, οδήγησε τους Lions de la Teranga της Σενεγάλης στην πρόκρισή τους, για πρώτη φορά στην ιστορία τους, σε τελική φάση Παγκοσμίου Κυπέλλου και πιο συγκεκριμένα το 2002, το οποίο διεξήχθη στην Ιαπωνία και την Κορέα. Οι Σενεγαλέζοι κατάφεραν να πραγματοποιήσουν μεγάλη αίσθηση επικρατώντας με σκορ 1-0, για την εναρκτήρια αναμέτρηση της διοργάνωσης, της Εθνικής Γαλλίας, η οποία ήταν και κάτοχος του τίτλου. Τελικά, κατάφεραν να φτάσουν ως και τα προημιτελικά της διοργάνωσης αυτής, όπου, όμως, αποκλείστηκαν από την Τουρκία. Την ίδια αυτή χρονιά του 2002, ο Μετσού εγκαταστάθηκε στα Ηνωμένα Αραβικά Εμιράτα. Διετέλεσε προπονητής της Αλ Αΐν, με την οποία και αναδείχτηκε δύο φορές πρωταθλητής των Εμιράτων, ωστόσο, παράλληλα, κατάφερε να πετύχει την, ακόμη σημαντικότερη διάκριση, της κατάκτησης του ΑΦΚ Τσάμπιονς Λιγκ, το 2003. Στη συνέχεια ανέλαβε την τεχνική ηγεσία άλλων συλλόγων της περιοχής του Αραβοπερσικού Κόλπου, από το Κατάρ και τη Σαουδική Αραβία. Έπειτα από αρκετές επιτυχίες σε εθνικό και διεθνές επίπεδο ως προπονητής τοπικών ομάδων, ανέλαβε χρέη ομοσπονδιακού τεχνικού των Ηνωμένων Αραβικών Εμιράτων, από τον Ιούνιο του 2006 ως τον Σεπτέμβριο του 2008. Με την ομάδα αυτή, κατέκτησε το Κύπελλο Εθνών του Κόλπου τον Ιανουάριο του 2007. Ανέλαβε τα ηνία της Εθνικής Κατάρ, ως ομοσπονδιακός τεχνικός, στις 25 Σεπτεμβρίου. Στις 3 Φεβρουαρίου 2011, απολύθηκε από τη θέση του, μία μόλις εβδομάδα μετά την ήττα της ομάδας του από την Ιαπωνία, στα πλαίσια των προημιτελικών του Κυπέλλου Ασίας του 2011. Τον Μάρτιο του ίδιου έτους, ανέλαβε χρέη τεχνικού στην Αλ-Γκαράφα, βάζοντας την υπογραφή του σε συμβόλαιο διάρκειας δύο ετών, δηλώνοντας, τότε: "Αυτή είναι μια ενδιαφέρουσα πρόκληση, το σύνολο είναι καλό και παρουσιάζει ενδιαφέρον. Μπορούμε να πετύχουμε κάτι το καλό μαζί". Έπειτα από μια ήττα για το πρωτάθλημα, απολύθηκε έναν χρόνο αργότερα και πιο συγκεκριμένα στις 15 Μαρτίου 2012. Τον Απρίλιο του 2012, ο Μπρουνό Μετσού έφτασε κοντά στο να αναλάβει την τεχνική ηγεσία της Εθνικής Σενεγάλης, ωστόσο, ήταν τελικά ο Πιέρ Λεσάντρ αυτός που ανέλαβε τη συγκεκριμένη θέση. Λίγο καιρό αργότερα, ο Μετσού ανέλαβε την τεχνική ηγεσία της Αλ Γουάσλ από το Ντουμπάι, και πιο συγκεκριμένα, τον Ιούλιο του ιδίου έτους, αντικαθιστώντας το Ντιέγκο Μαραντόνα και βάζοντας την υπογραφή του σε συμβόλαιο διετούς διάρκειας. Λόγω σοβαρών προβλημάτων υγείας που αντιμετώπιζε, παραιτήθηκε των καθηκόντων του στις 26 Οκτωβρίου 2012 και απεβίωσε στη γενέτειρά του, στις 15 Οκτωβρίου 2013. Ημιτελικά του Κυπέλλου Γκαμπαρντελά το 1986 με την ΑΣ Μπωβαί Φιναλίστ του Κυπέλλου Γκαμπαρντελά το 1987 με την ΑΣ Μπωβαί Δευτεραθλητής της Νασιονάλ το 1998 με την ΚΣ Σεντάν-Αρδέννες Φιναλίστ του Κυπέλλου Εθνών Αφρικής το 2002 με τη Σενεγάλη Πρωταθλητής Ηνωμένων Αραβικών Εμιράτων το 2003 και το 2004 με την Αλ Αΐν Νικητής του ΑΦΚ Τσάμπιονς Λιγκ το 2003 με την Αλ Αΐν Νικητής του Κυπέλλου του Πρίγκιπα του Κατάρ το 2005 με την Αλ-Γκαράφα Πρωταθλητής Κατάρ το 2005 με την Αλ-Γκαράφα Νικητής του Κυπέλλου του Κόλπου του 2007 με τα Ηνωμένα Αραβικά Εμιράτα Νικητής του Prince Cup και φιναλίστ του Emir Cup με την Αλ-Γκαράφα Βιογραφικό του Μπορυνό Μετσού στο afterfoot.fr